Lav et referat af nedenstående tekst:

Tekst:
Fire dages arbejde og tre dages fri. Den model for arbejdslivet vil Socialdemokratiet i Hjørring gerne se nærmere på i de kommende budgetforhandlinger. - Hvis Hjørring Kommune fortsat skal være en attraktiv arbejdsplads, så skal vi som arbejdsgiver være åbne for andre måder at organisere arbejdet. Livs- og familieformer ændrer sig, og der skal vi som arbejdsplads følge med tiden, hvor det er muligt, mener partiets borgmesterkandidat, Mai-Britt Beith (S). Tanken er at skabe mere fleksible muligheder for indretningen af arbejdslivet: - I Socialdemokratiet ønsker vi fordomsfrit og åbent at se på, om fire dages arbejdsuge kan være attraktivt at arbejde videre med i Hjørring Kommune, men vi har behov for mere viden, siger Mai-Britt Beith, der i første omgang vil bruge de kommende budgetforhandlinger til at "få belyst fordele og ulemper ved eventuelt at indføre fire dages arbejdsuge i kommunen". Klar på en drøftelse Formand for Arbejdsmarkeds-, Erhvervs- og Uddannelsesudvalget i Hjørring Kommune, Per Møller (K), er positiv over for at kigge nærmere på en anden arbejdsmodel end den traditionelle arbejdsuge med 37 timer fordelt på fem dage. - Det er spændende forslag. Vi hylder det frie valg og muligheden for selv at planlægge sit arbejdsliv. Men det er vigtigt at få en rigtig god drøftelse med de faglige organisationer først, siger han og fortsætter: - Der hvor jeg kan være bekymret, er hvis vi får skabt et a- og et b-hold i forhold til ansættelsesforhold hos de ansatte i kommunen. Hvis vi har en lang række ansatte med de konkrete opgaver, der skal varetages, og så en lille administration, som arbejder fire dage om ugen, hvor opgaverne sander til på grund af mindre tilgængelighed. Også kommunens borgmester, Søren Smalbro (V), er åben for at debattere en kortere arbejdsuge. Men med forbehold: - Der er også noget økonomi i det - det er et stort problem at rekruttere nye medarbejdere, og vi har brug for alle hænder, siger han og lægger vægt på, at der er dele af kommunen, hvor hjemmearbejde allerede er en mulighed, hvilket giver mulighed for fleksibilitet i arbejdslivet. - Og så er der nogle steder i vores kommune, hvor det vil være en udfordring med en fire dages arbejdsuge - for eksempel i ældreplejen og i daginstitutionerne. Kan skæve til andre I Aalborg Kommune har byrådet netop besluttet forsøge sig i et år med en fire-dages arbejdsuge på en række arbejdspladser inden for forvaltnings-, daginstitutions- og ældreområdet. Det skal efter planen skydes i gang efter sommerferien og sætte i gang for at gøre arbejdspladserne mere attraktive og forsøge at løse kommunens problemer med at rekruttere. Og selvom Per Møller er åben for at vende den nye model, så har han ikke noget imod at vente og høste erfaringer fra andre: - Vi behøver ikke være firstmovers. Hvis vi kan vi trække på nogle erfaringer fra andre kommuner, vil det ikke skade. Vi ved for eksempel, at ferier og så videre kan give nogle pukler i daginstitutionsområdet, så et paradigmeskift kan jo give nogle uforudsete udfordringer, siger han og fortsætter: - Men vi vil meget gerne tage en drøftelse af det i de kommende budgetforhandlinger. Det samme lyder fra Søren Smalbro: - Vi må kigge på det. Hvis det kan være med til at fremme at, flere søger jobs hos os kan det jo være interessant.

Referat:
Socialdemokratiet i Hjørring vil se nærmere på en kortere arbejdsuge - rådmand er ikke afvisende.